Kommissionens afgørelse

af 2. maj 2000

om afslutning af antidumpingprocedurerne vedrørende importen af cykelstel med oprindelse i Folkerepublikken Kina og Taiwan, forgafler til cykler med oprindelse i Folkerepublikken Kina og Taiwan og hele hjul til cykler med oprindelse i Folkerepublikken Kina samt den fornyede undersøgelse af de antidumpingforanstaltninger, der er udvidet til også at omfatte importen af bl.a. cykelstel, forgafler til cykler og hele hjul til cykler med oprindelse i Folkerepublikken Kina

(meddelt under nummer K(2000) 1010)

(2000/316/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab(1), senest ændret ved forordning (EF) nr. 905/98(2), særlig artikel 9,

efter høring af Det Rådgivende Udvalg, og

ud fra følgende betragtninger:

A. PROCEDURE

(1) Kommissionen modtog den 21. september 1999 en klage med påstand om, at cykelstel med oprindelse i Folkerepublikken Kina og Taiwan, forgafler til cykler med oprindelse i Folkerepublikken Kina og Taiwan og hele hjul til cykler med oprindelse i Folkerepublikken Kina indførtes til skadelige dumpingpriser.

(2) Klagen blev indgivet af Den Europæiske Cykelfabrikantsammenslutning (EBMA) på vegne af producenter, der tegner sig for en betydelig del af den samlede produktion i Fællesskabet af cykelstel, forgafler til cykler og hele hjul til cykler i henhold til artikel 4, stk. 1, og artikel 5, stk. 4, i forordning (EF) nr. 384/96 (i det følgende benævnt "grundforordningen").

(3) Klagen indeholdt umiddelbart set beviser for, at der fandt dumping sted, og at der som følge heraf forvoldtes væsentlig skade, hvilket blev anset for tilstrækkeligt til at begrunde indledningen af tre forskellige antidumpingprocedurer.

(4) Kommissionen offentliggjorde derfor efter høring en meddelelse i De Europæiske Fællesskabers Tidende(3) om indledning af en antidumpingprocedure vedrørende importen til Fællesskabet af cykelstel, som i øjeblikket tariferes under KN-kode 8714 91 10, med oprindelse i Folkerepublikken Kina og Taiwan, forgafler til cykler, som i øjeblikket tariferes under KN-kode 8714 91 30, med oprindelse i Folkerepublikken Kina og Taiwan, samt hele hjul til cykler, som i øjeblikket tariferes under KN-kode ex 8714 99 90, med oprindelse i Folkerepublikken Kina. Samtidig besluttede Kommissionen i henhold til artikel 11, stk. 3, i grundforordningen at indlede en fornyet undersøgelse af Rådets forordning (EF) nr. 71/97(4) som udvidede den told, der indførtes ved Rådets forordning (EØF) nr. 2474/93(5) på importen af cykler med oprindelse i Folkerepublikken Kina, til også at omfatte importen af bl.a. cykelstel, forgafler til cykler og hele hjul til cykler med oprindelse i Folkerepublikken Kina. Formålet med den fornyede undersøgelse var at give mulighed for at ændre eller ophæve de udvidede foranstaltninger på baggrund af resultaterne af de forskellige undersøgelser, der blev iværksat særskilt for cykelstel, forgafler til cykler og hele hjul til cykler.

(5) Kommissionen underrettede officielt de eksporterende producenter, importører og repræsentative sammenslutninger af importører og eksportører, som den vidste var berørt af sagen, samt repræsentanterne for eksportlandene og de klagende EF-producenter. Interesserede parter fik lejlighed til at tilkendegive deres synspunkter skriftligt og til at anmode om at blive hørt inden for den frist, der var fastsat i meddelelsen om indledning af den pågældende procedure.

B. TILBAGETRÆKNING AF KLAGEN OG AFSLUTNING AF PROCEDUREN

(6) I en fax til Kommissionen af 24. januar 2000 trak EBMA formelt sin klage tilbage med den begrundelse, at opbakningen til proceduren var faldende i EBMA.

(7) I overensstemmelse med artikel 9, stk. 1, i grundforordningen kan proceduren afsluttes, når klagen trækkes tilbage, medmindre en sådan afslutning ikke vil være i Fællesskabets interesse.

(8) Kommissionen fastslog, at de nuværende procedurer burde afsluttes, da undersøgelsen ikke havde bragt nye betragtninger frem, som viste, at en sådan afslutning ikke ville være i Fællesskabets interesse. Interesserede parter blev underrettet herom og fik lejlighed til at fremsætte bemærkninger. Der blev ikke modtaget bemærkninger, som tydede på, at en sådan afslutning ikke ville være i Fællesskabets interesse.

(9) Kommissionen konkluderer derfor, at antidumpingprocedurerne vedrørende importen til Fællesskabet af cykelstel med oprindelse i Folkerepublikken Kina og Taiwan, forgafler til cykler med oprindelse i Folkerepublikken Kina og Taiwan og hele hjul til cykler med oprindelse i Folkerepublikken Kina samt den fornyede undersøgelse af de antidumpingforanstaltninger, der er udvidet til også at omfatte importen af bl.a. cykelstel, forgafler til cykler og hele hjul til cykler med oprindelse i Folkerepublikken Kina, bør afsluttes, uden at der indføres antidumpingforanstaltninger -

TRUFFET FØLGENDE AFGØRELSE:

Eneste artikel

Antidumpingprocedurerne vedrørende importen af cykelstel, som i øjeblikket tariferes under KN-kode 8714 91 10, med oprindelse i Folkerepublikken Kina og Taiwan, forgafler til cykler, som i øjeblikket tariferes under KN-kode 8714 91 30, med oprindelse i Folkerepublikken Kina og Taiwan og hele hjul til cykler, som i øjeblikket tariferes under KN-kode ex 8714 99 90, med oprindelse i Folkerepublikken Kina, samt den fornyede undersøgelse af de antidumpingforanstaltninger, der er udvidet til også at omfatte importen af bl.a. cykelstel, forgafler til cykler og hele hjul til cykler med oprindelse i Folkerepublikken Kina, afsluttes.

Udfærdiget i Bruxelles, den 2. maj 2000.

På Kommissionens vegne

Pascal Lamy

Medlem af Kommissionen

(1) EFT L 56 af 6.3.1996, s. 1.

(2) EFT L 128 af 30.4.1998, s. 18.

(3) EFT C 318 af 5.11.1999, s. 6.

(4) EFT L 16 af 18.1.1997, s. 55.

(5) EFT L 228 af 9.9.1993, s. 1.